Moord op KZN-egpaar: Verdagte kry nie borgtog | Netwerk24
Deur Werner Beukes 14 September 2021 19:46
Murray en Julie Ross. Foto: Port Shepstone Country Club
n Man (25) wat daarvan aangekla word dat hy 'n egpaar van Umtentweni aan die KwaZulu-Natalse Suidkus met 'n mes vermoor het, sal in aanhouding bly.
Bhekumuzi Makhoba het met sy verskyning Dinsdag in die landdroshof in Port Shepstone in verband met die moord op Murray (67) en Julie Ross (60) nie borgtog gekry nie.
Volgens kapt. Nqobile Gwala, polisiewoordvoerder, is die egpaar op 28 Augustus met verskeie steekwonde aan die kop en nek by hul huis aangetref.
'n Huiswerker het op hul lyke afgekom.
Die Ross-egpaar was lede van die Port Shepstone Country Club (PSCC) en is deur vriende as "steunpilare van die gemeenskap" beskryf.
Makhoba, wat vyf dae later in hegtenis geneem is, het Maandag om borgtog aansoek gedoen.
Hy word met die voorval verbind nadat daar op die veiligheidskamera van 'n buurman gesien kan word hoe iemand op die spesifieke dag oor 'n heining spring.
"Aanklagte van moord en roof word ondersoek," het Gwala gesê. 'n 23-jarige man is ook in verband met die voorval in hegtenis geneem, maar weer later vrygelaat weens 'n gebrek aan bewyse.